Σπαρτιάτες (πολιτικό κόμμα)

Οι Σπαρτιάτες είναι ελληνικό εθνικιστικό  πολιτικό κόμμα που κινείται στην άκρα δεξιά του πολιτικού φάσματος. Ιδρύθηκε το 2017 από τον Βασίλη Στίγκα που έκτοτε είναι και πρόεδρος του. 

Το κόμμα εισήλθε για πρώτη φορά στη Βουλή των Ελλήνων στις εκλογές της 25ης Ιουνίου 2023 με ποσοστό 4,68% και 12 βουλευτές, αποτελώντας την πέμπτη κοινοβουλευτική δύναμη της χώρας. Λιγότερο από τρεις μήνες μετά, τρεις βουλευτές διαγράφηκαν από τον πρόεδρο του κόμματος ενώ ακολούθησε και η παραίτηση ακόμη δύο. Αυτό ήταν  αποτέλεσμα της εσωκομματικής κρίσεως που έχει ξεσπάσει στο κόμμα, με τον πρόεδρό του να βρίσκεται απέναντι και στους 11 βουλευτές του λόγω της στήριξης των τελευταίων προς τον Ηλία Κασιδιάρη. Ωστόσο, οι διαγραφές ανακλήθηκαν αργότερα με τον Β. Στίγκα να κάνει λόγο για παρεξήγηση.

Ιστορικό
Οι Σπαρτιάτες, από την ίδρυσή τους αποτελούσαν ένα μικρό και προσωποπαγές πολιτικό κόμμα, το οποίο συνεργάστηκε αρχικά με την Ένωση Κεντρώων και εν συνεχεία, αλλάζοντας γραμμή, με μια σειρά ακροδεξιών παρατάξεων (Κ.Υ.Μ.Α. Ελληνισμού). Το 2023, μετά την στήριξη που έλαβε από το ακυρωμένο Εθνικό Κόμμα - Έλληνες, κατέγραψε μια ξαφνική άνοδο, η οποία οδήγησε το -έως τότε- αφανές κόμμα, να εισέλθει στην Βουλή των Ελλήνων με 12 βουλευτές και ποσοστό 4.68% ως η πέμπτη δύναμη της χώρας. Στα τέλη του καλοκαιριού του 2023, ξεσπά κρίση εντός του κόμματος μεταξύ του προέδρου του και των υπόλοιπων 11 βουλευτών, γεγονός που οφείλεται κυρίως στην στήριξη που δίνουν οι τελευταίοι στον Ηλία Κασιδιάρη καθώς και στην απαίτηση των 11 για συνέδριο του κόμματος και άλλες κατηγορίες από αμφότερες τις πλευρές.

Πριν την άνοδο 
Τον Απρίλιο του 2019 ανακοινώθηκε η εκλογική συνεργασία με την Ένωση Κεντρώων του Βασίλη Λεβέντη για τις ευρωεκλογές του Μαΐου, με την συμμετοχή του Βασίλη Στίγκα στην λίστα των υποψηφίων ευρωβουλευτών του κόμματος. Ο επικεφαλής των «Σπαρτιατών» έλαβε 752 ψήφους. Στις εθνικές εκλογές του 2019, οι Σπαρτιάτες κατέβηκαν εκ νέου συνεργαζόμενοι με την Ένωση Κεντρώων, με τον Στίγκα να λαμβάνει 35 ψήφους στην Βοιωτία.

Τον Δεκέμβριο του 2020 ανακοινώθηκε η δημιουργία συνασπισμού από την Ε.ΛΑ.ΣΥΝ., τη Λαϊκή Ελληνική Πατριωτική Ένωση (Λ.Ε.Π.ΕΝ.), τους «Σπαρτιάτες», το Ενωτικό Μέτωπο Ελληνικής Ιδεολογίας Συμπατριωτών (Ε.Μ.Ε.Ι.Σ.), την Πρώτη Γραμμή και τη Λαϊκή Κίνηση Πολιτών (ΛΑ.ΚΙ.Π.) με την προοπτική κοινής εκλογικής καθόδου και με την ονομασία Κ.Υ.Μ.Α. Ελληνισμού.

Εκλογές 2023 και είσοδος στην Βουλή 
Στις βουλευτικές εκλογές του Μαΐου του 2023, οι «Σπαρτιάτες» δεν συμμετείχαν. Ωστόσο, μετά τον δεύτερο αποκλεισμό από τον Άρειο Πάγο του συνδυασμού ανεξάρτητων υποψηφίων «Έλληνες για την Πατρίδα και την Ελευθερία» στον οποίο θα μετείχαν μέλη του Εθνικού Κόμματος - Έλληνες, ο επικεφαλής αυτού Ηλίας Κασιδιάρης παρείχε ανοιχτή στήριξη στο κόμμα, ενόψει των εκλογών του Ιουνίου. Ο συγκεκριμένος πολιτικός χώρος εμφάνιζε δημοσκοπικά ποσοστά που κινούνταν μεταξύ του 3% και του 5% πριν τον αποκλεισμό του, κάτι που αποτυπώθηκε στην αύξηση στις δημοσκοπήσεις όσον αφορά το κόμμα των «Σπαρτιατών» μετά την σχετική ανακοίνωση του Ηλία Κασιδιάρη. Τουλάχιστον 10 μέλη και πολιτικοί του Εθνικού Κόμματος Έλληνες, μεταξύ των οποίων και ένας από τους δικηγόρους του, βρίσκονταν στις εκλογικές λίστες των Σπαρτιατών, με τμήμα του Τύπου να θεωρεί ότι οι «Σπαρτιάτες» πιθανόν χρησιμοποιούνται από τον Κασιδιάρη για έμμεση εκπροσώπηση στη Βουλή των Ελλήνων.  

Στις βουλευτικές εκλογές της 25ης Ιουνίου το κόμμα έλαβε 243.922 ψήφους (ποσοστό 4,68%) και εξέλεξε 12 βουλευτές. Στην πρώτη του ομιλία στην Βουλή των Ελλήνων, ο πρόεδρος του κόμματος καταδίκασε τον φασισμό και τον ναζισμό, αυτοπροσδιορίζοντας το κόμμα του ως εθνικιστικό.

Εσωκομματική κρίση το 2023 

Στα τέλη Ιουλίου του 2023, ξέσπασε εσωκομματική κρίση στην παράταξη. Ο Στίγκας είχε ευχαριστήσει νωρίτερα τον ιδρυτή και φυσικό ηγέτη του Εθνικού Κόμματος – Έλληνες Ηλία Κασιδιάρη, αναφορικά με την ώθηση που έδωσε η στήριξή του στους Σπαρτιάτες (αφού ο Κασιδιάρης και το κόμμα του δεν μπορούσαν να συμμετέχουν στις εκλογές), αναγνωρίζοντας ότι αυτός είναι και ο λόγος της παρουσίας τους στην Βουλή. Παράλληλα όμως διευκρίνησε ότι ο ίδιος είναι ο ηγέτης του κόμματος και ότι, αν και οι θέσεις των Σπαρτιατών ταιριάζουν σε πολλά σημεία με αυτές του Εθνικού Κόμματος – Έλληνες, υπάρχουν και διαφορές. 

Όταν ο βουλευτής του κόμματος Κωνσταντίνος Φλώρος στήριξε τον Κασιδιάρη ως υποψήφιο δήμαρχο Αθηναίων, ο Στίγκας δήλωσε ότι δεν είχε καμία γνώση και ότι ο βουλευτής έδρασε αυτοβούλως. Αυτό έφερε σε πλήρη αντίθεση συνολικά εννέα βουλευτές του κόμματος οι οποίοι σε κοινή δήλωσή τους καταδίκασαν τον πρόεδρο του κόμματος και ζήτησαν συνέδριο με διαφανείς διαδικασίες και από την βάση.

Έναν μήνα αργότερα, και ενώ οι τόνοι είχαν πέσει, ο Στίγκας διέγραψε από το κόμμα τρεις βουλευτές (Κατσιβαρδάς, Δημητροκάλης, Κόντης) θεωρώντας ότι λειτουργούν αυτοβούλως και υποστηρίζοντας ότι «είναι καθοδηγούμενοι από ξένα κέντρα που παραπέμπουν σε Greek Mafia και Δον Κορλεόνε». Οι 11 βουλευτές του κόμματος (διαγεγραμμένοι και μη), κατηγόρησαν τον πρόεδρο για συκοφαντία, ενώ δήλωσαν και επίσημα την στήριξή τους στον Κασιδιάρη.. Στην συνέχεια ο Στίγκας ανέφερε ότι όσον αφορά τους υπογράφοντες η δήλωση αυτή πιθανόν να αποτελεί προϊόν πλαστογραφίας, ενώ ισχυρίστηκε ότι οι βουλευτές του δρουν με εντολές που προέρχονται από τον Κασιδιάρη, υποδεικνύοντας ως διαμεσολαβητή τον τέως εκπρόσωπο τύπου Χαράλαμπο Κατσιβαρδά, ο οποίος τον επισκέπτεται στις φυλακές Δομοκού ως δικηγόρος του. Ο Κατσιβαρδάς διέψευσε οποιαδήποτε σχέση πέραν από αυτές που αφορούν νομικά ζητήματα και ανακοίνωσε ότι θα κινηθεί δικαστικώς εναντίον του Στίγκα. Επίσης, ανεξαρτητοποιήθηκαν οι βουλευτές Γιώργος Μανούσος και, μια μέρα αργότερα, ο Κωνσταντίνος Φλώρος με αιχμές αμφότεροι για την στάση του Στίγκα, ενώ παράλληλα η εισαγγελία του Αρείου Πάγου ξεκίνησε έρευνα για τους ισχυρισμούς του τελευταίου περί καθοδήγησης από ξένα κέντρα που παραπέμπουν σε οργανωμένο έγκλημα.

Στις 4 Σεπτεμβρίου, μια ημέρα πρίν την ημερομηνία κατάθεσης Στίγκα στην εισαγγελία του Αρείου Πάγου, ο Στίγκας κάλεσε τους διεγραφέντες Δημητροκάλλη, Κατσιβαρδά και Κόντη να επανενταχθούν στην Κ.Ο., λέγοντας ότι οι ισχυρισμοί περί Greek mafia και «ομάδας εκβιαστών» δεν αφορούσαν αυτούς. Οι τρεις βουλευτές, μαζί με τον Μανούσο, επανεντάχθηκαν στην Κ.Ο. στις 7 Σεπτεμβρίου, με τον Φλώρο να παραμένει ανεξάρτητος.

Θέσεις 
Το κόμμα χαρακτηρίζεται ως εθνικιστικό και συντηρητικό, τοποθετούμενο στην άκρα δεξιά του πολιτικού φάσματος, με τη ρητορική του να χαρακτηρίζεται κάποιες φορές ως «υπερεθνικιστική» και «υπερσυντηρητική». 

Βάσει της ιδρυτικής του διακήρυξης, το κόμμα τοποθετείται στην «εθνική πατριωτική δεξιά», αποδεχόμενο παράλληλα το κοινοβουλευτικό δημοκρατικό πολίτευμα. 

Το ίδιο το κόμμα θέτει ως σκοπό την υπεράσπιση «λαϊκής πατριωτικής δεξιάς, του τρίπτυχου πατρίς-θρησκεία-οικογένεια», του «υγειούς ελληνικού εθνικισμού και πατριωτισμού» καθώς και την «διαφύλαξη της εθνικής μας ταυτότητας και κυριαρχίας». 

Οι «Σπαρτιάτες» θεωρούν ότι οι παραδόσεις του Ελληνισμού λείπουν σήμερα από τη δημόσια ζωή και αυτοχαρακτηρίζονται ως «ο σιδηρούς βραχίονας και το πραγματικό ανάχωμα που θα ανακόψει τον κατήφορο και το ξεπούλημα της Ελλάδας και των Ελλήνων».

Το κόμμα τάσσεται υπέρ της επίλυσης του δημογραφικού προβλήματος,μέσω της παροχής κινήτρων στις νέες οικογένειες καθώς και της απαγόρευσης των αμβλώσεων με σκοπό την αύξηση των γεννήσεων.

Τάσσονται απέναντι στον διεθνισμό και την επιχειρούμενη ισλαμοποίηση της χώρας, όπως υποστηρίζουν. Είναι ευρωσκεπτικιστές χωρίς όμως να είναι υπέρ της εξόδου της Ελλάδος από την Ευρωπαϊκή Ένωση αλλά εμφανίζονται ως υπέρμαχοι του μοντέλου και του οράματος όπου ξεκίνησε, της τήρησης της Συνθήκης του Μάαστριχτ καθώς και της ύπαρξης ισονομίας, του αλληλοσεβασμού και της αλληλεγγύης μεταξύ όλων των κρατών-μελών της.

Αποτελέσματα εκλογών

Βουλή των Ελλήνων

Ευρωπαϊκό Κοινοβούλιο

Κοινοβουλευτική Ομάδα

Βουλή των Ελλήνων

Κ΄ Κοινοβουλευτική Περίοδος
Μετά τις εκλογές της 25ης Ιουνίου 2023, οι Σπαρτιάτες εξέλεξαν 12 βουλευτές. Ωστόσο, μετά από αλλαγές, η σύνθεση της Κοινοβουλευτικής Ομάδας είναι η εξής:

Παραπομπές

Εξωτερικοί σύνδεσμοι
Επίσημη ιστοσελίδα

Ελληνικά πολιτικά κόμματα
Εθνικιστικά κόμματα στην Ελλάδα
Συντηρητικά κόμματα